MGP-Margaret ler av svensk kjole-ståhei
Torbjørn Ek, journalist og MGP-ringrev i svenske Aftonbladet, skrev i går på bloggen sin at Margaret Berger blir mobbet i scenekulissene i Malmø. Mandag arrangerte VG et møte mellom artisten og journalisten, og Margaret understreker at både hun og produksjonen ler av den åletrange kjolen. - Jeg ler jo masse selv. Den er helt komisk trang, sier hun til VG. Hun forteller at de har prøvd å lage en splitt på kjolen for å gjøre det enklere å gå - uten at det har hjulpet altfor mye. - Uten høye hæler hadde det ikke vært så voldsomt, men med trang, lang kjole og høye hæler ser man litt ut som en geisha, sier hun.I sin egen blogg på Aftonbladets hjemmeside skriver han. «Trangt for Norge og Israel. Både den norske og den israelske sangeren har altfor stramme kjoler på seg. De er så trange at det skaper problemer for hele produksjonen. Jentenes drakter er så trange at de klarer knapt å røre på seg, og heller ikke gå, kan jeg avsløre på bloggen min i dag.» Margaret understreker overfor VG at kjolen ikke har skapt noen problemer, og at den eneste fordelen hun har hatt var at hun slapp å ha på den hvite kjolen på en pressekonferanse. Hun påpeker også at hun føler det som en ære å bli gjort litt narr av. - Jeg ler meg i hjel av det. Jeg tar meg virkelig, virkelig ikke nær av det. Det er en ære.Til VG utdyper journalisten følgende: - Det blir ledd en del av i kulissene her. De som jobber med produksjonen forteller oss at de har måttet endre på programmet på grunn av hennes trange kjole. De sier at hun knapt klarer å røre seg, og at hun sliter med å gå fra hotellet til arenaen, før han understreker: - Jeg synes at kjolen er kjempestilig og at Margaret har helt rett dose sexappeal. Men Eks kritikk får programleder og tidligere kommentator for Melodi Grand Prix, Per Sundnes, til å rase. - Torbjørn Ek og de andre er jo bare livredd fordi Margaret er den kuleste damen i byen akkurat nå. Når de ikke kan ta henne på sangen, tar de henne på kjolen. At de kritiserer nå og bruker negative termer er fordi de ser på Margaret som en trussel. Sundnes mener at Berger ser ut som en romersk diva i forhold til det han kaller de spraytannede, skamslankende svenske damene som tidligere har deltatt for Sverige i Eurovision. - Torbjørn Ek er helt dust som skriver disse tingene her på bloggen sin. Han kan passe på sine egen dansende deodorant, og ikke bry seg så mye om Margaret Berger.Moteekspert Marianne Jemtegård i TV 2 synes ikke den norske MGP-artisten spiller for mye på sex. - Svenskene er bare misunnelige. Margaret er Norges svar på Kylie Minogue. Margaret spiller kanskje på sex, men på en kjølig og tilpasset måte. Charlotte Thorstvedt, moteansvarlig i Det Nye, rister på hodet av svenskene.- Kritikken de kommer med er bare tull. Dette er bare et tegn på at svenskene er grinete. Margaret ser smashing ut i kjolen. Den er blitt ikonisk og passer godt til hennes lyse hår og flotte former. VGs egen moteekspert Sonia Huanca Vold, tror Margarets kjolevalg er tatt bevisst. - Dette handler nok om å skape et image. De åletrange kjolene har på kort tid blitt hennes varemerke. Og nå får hun jo oppmerksomhet for nettopp disse. Stian Malme, delegasjonsleder for norske MGP ser ikke problemet med at kjolen til Margaret er trang. - Kjolen skal jo være så trang. Det er jo ikke en kjole man går i til vanlig, men Margaret har ikke hatt noen problemer med kjolen bortsett fra at hun må ta korte skritt. Vi er strålende fornøyd med den. Det er bare morsomt at den skaper mye oppmerksomhet, sier han.
Hvis man ikke blir gjort litt narr av, så har man ikke gjort det riktig, ler MGP-håpet Margaret Berger (28) etter kjole-kritikken.